Ebꞌ li nekeꞌtaqlan saꞌ xyaanqebꞌ laj judío xikꞌ keꞌril li Jesús xbꞌan naq nakꞌirtesin saꞌ li hilobꞌaal kutan.
Ut keꞌraj xkamsinkil.
Li Jesús kixye rehebꞌ:
—Lin Yuwaꞌ toj yoo chixtenqꞌankilebꞌ li kristian ut tento ajwiꞌ naq tintenqꞌahebꞌ laaꞌin,
chan.
Qꞌaxal wiꞌchik keꞌjosqꞌoꞌ laj judío rikꞌin aꞌin.
Joꞌkan naq keꞌraj xkamsinkil xbꞌan naq moko kaꞌaj ta wiꞌ naxqꞌet li xchaqꞌrabꞌebꞌ naq nakꞌirtesin chiru li hilobꞌaal kutan;
rikꞌin aj bꞌan wiꞌ naq naxjuntaqꞌeeta ribꞌ rikꞌin li Dios naq naxye naq li Dios,
aꞌan li xYuwaꞌ.
Joꞌkan naq li Jesús kixye rehebꞌ:
—Relik chi yaal tinye eere,
Laaꞌin li Kꞌajolbꞌej.
Maakꞌaꞌ naru tinbꞌaanu injunes.
Li kꞌaꞌru naxkꞌut chiwu lin Yuwaꞌ,
aꞌan li ninbꞌaanu.
Chixjunil li naxbꞌaanu lin Yuwaꞌ,
aꞌan li ninbꞌaanu laaꞌin.
Laaꞌin li Kꞌajolbꞌej.
Rarookin xbꞌan lin Yuwaꞌ.
Aꞌan naxkꞌut chiwu chixjunil li kꞌaꞌaq re ru naxbꞌaanu.
Ut toj wan wiꞌchik kꞌaꞌaq re ru xniinqal ru naꞌlebꞌ chiru aꞌin tixkꞌut chiwu xbꞌaanunkil.
Ut laaꞌex taasachq eechꞌool chirilbꞌal.
Li Yuwaꞌbꞌej naxwaklesihebꞌ wiꞌchik chi yoꞌyo li kamenaq.
Ut joꞌkan ajwiꞌ laaꞌin li Kꞌajolbꞌej.
Laaꞌin ninkꞌe li junelik yuꞌam rehebꞌ li ani nawaj.
Li Yuwaꞌbꞌej maa ani naxraq aatin saꞌ xbꞌeen.
Kixqꞌaxtesihebꞌ bꞌan saꞌ wuqꞌ re naq laaꞌin chik tinraqoq aatin saꞌ xbꞌeenebꞌ.
Kixbꞌaanu chi joꞌkan re naq chixjunilebꞌ teꞌxkꞌe inloqꞌal joꞌ naq nekeꞌxkꞌe xloqꞌal li Yuwaꞌbꞌej.
Li ani inkꞌaꞌ naxkꞌe inloqꞌal laaꞌin li Kꞌajolbꞌej,
inkꞌaꞌ ajwiꞌ naxkꞌe xloqꞌal li Yuwaꞌbꞌej li kitaqlan chaq we.
Relik chi yaal ninye eere naq li ani naꞌabꞌin re li kꞌaꞌru ninye ut naxpaabꞌ li Dios li kitaqlan chaq we,
li jun aꞌan wan xyuꞌam chi junelik.
Inkꞌaꞌ taaxik saꞌ tojbꞌa maak xbꞌan naq inkꞌaꞌ chik tenebꞌanbꞌil li kaamk saꞌ xbꞌeen.
Waanq bꞌan chik xyuꞌam chi junelik.
Chi yaal ninye eere taawulaq xqꞌehil ut anaqwan ajwiꞌ xwulak xkutankil,
naq ebꞌ li chanchan kamenaqebꞌ xbꞌan li maak teꞌrabꞌi li waatin laaꞌin li Kꞌajolbꞌej.
Ut li teꞌabꞌiinq we teꞌwaanq xyuꞌam chi junelik.
Li Yuwaꞌbꞌej wan xwankil chi kꞌehok junelik yuꞌam ut aꞌan ajwiꞌ kikꞌehok we laaꞌin li Kꞌajolbꞌej lin wankil chi kꞌehok junelik yuꞌam.
Ut kixkꞌe ajwiꞌ inwankil chi raqok aatin xbꞌan naq laaꞌin li Kꞌajolbꞌej.
Taqlanbꞌilin chaq xbꞌan li Dios.
Misach eechꞌool chirabꞌinkil li yookin chixyebꞌal.
Taawulaq xqꞌehil naq chixjunilebꞌ li kamenaq teꞌrabꞌi li kꞌaꞌru tinye.
Li keꞌxbꞌaanu li us teꞌwakliiq wiꞌchik ut teꞌwaanq xyuꞌam chi junelik.
Ut ebꞌ li keꞌxbꞌaanu li inkꞌaꞌ us teꞌwakliiq ajwiꞌ re teꞌtaqlaaq saꞌ li tojbꞌa maak.
Laaꞌin maakꞌaꞌ naru ninbꞌaanu injunes.
Laaꞌin ninraqok aatin joꞌ naxye we li Yuwaꞌbꞌej.
Joꞌkan naq ninraqok aatin saꞌ tiikilal.
Inkꞌaꞌ ninbꞌaanu li kꞌaꞌru nawaj laaꞌin.
Ninbꞌaanu bꞌan li kꞌaꞌru naraj li Yuwaꞌbꞌej li kitaqlan chaq we.
Wi laaꞌin tinchꞌolobꞌ xyaalal cheeru anihin tzꞌaqal laaꞌin,
laaꞌex teeye naq inkꞌaꞌ yaal li yookin chixyebꞌal.
Abꞌanan wan jun chik li naxchꞌolobꞌ xyaalal cheeru anihin tzꞌaqal laaꞌin ut laaꞌin ninnaw naq yaal li yoo chixyebꞌal chiwix.
Laaꞌex xetaqla xpatzꞌbꞌal re laj Juan laj Kubꞌsihom Haꞌ ut aꞌan kixchꞌolobꞌ li xyaalal cheeru ut yaal li kixye chiwix.
Abꞌanan inkꞌaꞌ tento naq junaq wiinq tixchꞌolobꞌ xyaalal anihin.
Ninye bꞌan eere anihin re naq texkoleqꞌ.
Laj Juan chanchan jun li xam kixkutanobꞌresi eebꞌe naq kixchꞌolobꞌ li xyaalal cheeru.
Ut kisahoꞌ jun kꞌamok saꞌ eechꞌool chirabꞌinkil li kixye.
Li kꞌaꞌru kixchꞌolobꞌ laj Juan chiwix,
aꞌan yaal.
Abꞌanan rikꞌin li kꞌaꞌru ninbꞌaanu,
qꞌaxal wiꞌchik naxkꞌut chi tzꞌaqal anihin laaꞌin.
Laaꞌin ninbꞌaanu li kꞌaꞌru kixye we li Yuwaꞌbꞌej.
Li kꞌaꞌru ninbꞌaanu laaꞌin,
aꞌan naxkꞌut naq taqlanbꞌilin xbꞌan li Yuwaꞌbꞌej.
Ut li Yuwaꞌbꞌej li kitaqlan chaq we,
aꞌan kixchꞌolobꞌ ajwiꞌ li xyaalal chiwix usta maa jun sut xerabꞌi chi aatinak chi moko keril chanru naꞌilok.
Laaꞌex inkꞌaꞌ nekeraj xkꞌulbꞌal li raatin xbꞌan naq inkꞌaꞌ nikineepaabꞌ laaꞌin,
li taqlanbꞌilin chaq xbꞌan aꞌan.
Laaꞌex nekekꞌe eechꞌool chixtzolbꞌal xsaꞌ li Santil Hu.
Laaꞌex nekekꞌoxla naq aran teetaw chanru taawaanq leeyuꞌam chi junelik.
Abꞌanan inkꞌaꞌ nekekꞌe retal naq li Santil Hu aꞌan naxchꞌolobꞌ ajwiꞌ li xyaalal chiwix laaꞌin.
Laaꞌex inkꞌaꞌ nekeraj xpaabꞌankil naq laaꞌin ninkꞌehok eere leeyuꞌam chi junelik.
Laaꞌin inkꞌaꞌ nawaj naq teekꞌe inloqꞌal laaꞌex,
xbꞌan naq ninnaw chanru leenaꞌlebꞌ.
Ninnaw naq inkꞌaꞌ nekera li Dios chi anchal eechꞌool.
Laaꞌin xinchal saꞌ xkꞌabꞌaꞌ lin Yuwaꞌ.
Abꞌanan inkꞌaꞌ xeraj inkꞌulbꞌal.
Wi ut ani ta chik junaq taachaalq yal naxtaqla chaq ribꞌ xjunes,
laaꞌex teekꞌul raj aꞌan.
Naq nekekꞌe eeloqꞌal chi ribꞌil eeribꞌ,
kꞌajoꞌ naq nawulak cheeru.
Abꞌanan inkꞌaꞌ nekesikꞌ li loqꞌal li naxkꞌe li jun chi Dios.
¿Chan ta wiꞌ ru naq tineepaabꞌ laaꞌin chi joꞌkanan?
Meekꞌoxla naq laaꞌin tinjitoq eere chiru lin Yuwaꞌ.
Wan jun li taajitoq eere.
Aꞌan li chaqꞌrabꞌ li kikꞌeheꞌ re laj Moisés li kꞌojkꞌo wiꞌ eechꞌool.
Wi ta nekepaabꞌ li kꞌaꞌru kixye laj Moisés,
tineepaabꞌ aj raj wiꞌ laaꞌin xbꞌan naq laj Moisés kixchꞌolobꞌ ajwiꞌ chaq xyaalal chiwix laaꞌin.
Wi inkꞌaꞌ nekepaabꞌ li kꞌaꞌru kixtzꞌiibꞌa laj Moisés chiwix,
¿chan ta wiꞌ ru naq teepaabꞌ li kꞌaꞌru ninye laaꞌin?